

REPUBLIKA HRVATSKA

OPĆINSKO DRŽAVNO ODVJETNIŠTVO

U DUBROVNIKU

Broj: P-40/2024

Dubrovnik, 2. rujna 2024.

AV/PĐ

Na temelju čl. 4. Uredbe o raspisivanju i provedbi javnog natječaja i internog oglasa u državnoj službi (Narodne novine, broj 78/17, 89/19, u daljnjem tekstu Uredbe) te sukladno oglasu za prijam u državnu službu na određeno vrijeme u Općinsko državno odvjetništvo u Dubrovniku na radno mjesto zapisničar u državnom odvjetništvu - 1 izvršitelj/ica na određeno vrijeme objavljuje se

OBAVIJEST

1. OPIS POSLOVA RADNOG MJESTA ZAPISNIČARA U DRŽAVNOM ODVJETNIŠTVU

Zapisničar u državnom odvjetništvu obavlja poslove zapisničara u prethodnom postupku, tijekom istrage i u dežurstvu, pisanje tipskih dopisa na temelju predložaka i naredbe državnog odvjetnika, zamjenika, višeg savjetnika i savjetnika, pisanje po diktatu, prepisivanje rukopisa i drugih tekstova, prijepis snimki sa diktafona i CD/DVD medija, upis dokumenata u računalni sustav i izrađivanje jednostavnijih digitalnih dokumenata, izrađuje potrebne obrasce za izvješća i obavijesti, popunjava određene obavijesti prema propisanim obrascima pod nadzorom odgovorne osobe, poslove fotokopiranja i numeriranja, unosi podatke u upisnik za vrijeme dežurstva, kao stručna osoba rukuje opremom za audio-video snimanje te obavlja i druge uredske poslove po naredbi državnog odvjetnika ili zamjenika.

2. PODACI O PLAĆI RADNOG MJESTA

Na temelju čl. 11. Zakona o plaćana u državnoj službi i javnim službama (Narodne novine, broj 155/23) plaća službenika i namještenika sastoji se od osnovne plaće i dodataka na osnovnu plaću te ostalih primitaka u skladu s ovim Zakonom i općim propisom o radu.

Sukladno čl. 12. st. 2. Zakona o plaćana u državnoj službi i javnim službama osnovna plaća je umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Na temelju čl. 18. st. 1. Zakona o plaćana u državnoj službi i javnim službama dodataka na radni staž iznosi 0,5% na osnovnu plaću za svaku navršenu godinu radnog staža.

Koeficijent za obračun plaće za radno mjesto zapisničara u državnoj odvjetništvu i to 1,44 utvrđen je u postupku prevođenja jedinstvenog naziva radnog mjesta zapisničar u državnom odvjetništvu, utvrđenog dosadašnjim propisima, u novi naziv radnog mjesta zapisničar u državnom odvjetništvu, temeljem čl. 16. st. 2. Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine, broj 22/2024)

3. SADRŽAJ I NAČIN TESTIRANJA

Testiranju mogu pristupiti oni kandidati koji pravovremeno dođu u zakazani dan i vrijeme. Po dolasku na testiranje od kandidata će biti zatraženo predočenje odgovarajuće isprave radi utvrđivanja identiteta. Kandidati koji ne mogu dokazati identitet ne mogu pristupiti testiranju.

Za vrijeme pisanog dijela testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima te koristiti mobitel ili druga komunikacijska sredstva. Također, kandidatima nije dozvoljeno koristiti se zakonima, drugom literaturom ili bilješkama. Zbog povrede navedenih pravila, kandidat će biti udaljen s provjere znanja, dok postignuti rezultat Komisija za provedbu oglasa neće priznati niti ocijeniti.

Nakon utvrđivanja identiteta kandidati će pristupiti pisanom testiranju. Testiranje se sastoji od provjere znanja (pisan provjera poznavanja organizacije rada), sposobnosti i vještina kandidata-provjera poznavanja rada na računalu, pisanje po prijepisu i diktatu (pisani dio testiranja) i razgovora s Komisijom (intervju).

Kandidati su se dužni pridržavati utvrđenog vremena i rasporeda testiranja.

Prva faza testiranja sastoji se od pisane provjere znanja iz područja organizacije rada u državnom odvjetništvu i Poslovnika državnog odvjetništva. Radi provjere znanja ispunjava se test s 10 pitanja te se dodjeljuje 1 bod za svaki točan odgovor, što znači da kandidat u ovom dijelu testiranja može ostvariti ukupno 10 bodova.

Druga faza – praktični dio testiranja sastoji se od provjere znanja rada na računalu u ukupnom trajanju od šest minuta – pisanje po prijepisu i diktatu u trajanju od po tri minute.

Smatra se da su kandidati zadovoljili na testiranju ako su za svaki dio provjere znanja, sposobnosti i vještina dobili najmanje pet bodova.

Na razgovor (intervju) pozvati će se oni kandidati koji su ostvarili najveći broj bodova u prvoj i drugoj fazi testiranja.

Razgovor s kandidatima posebno se boduje dodjeljivanjem određenog broja bodova od 0-10, a smatra se da je kandidat zadovoljio ako je dobio najmanje pet bodova.

Nakon provedenog testiranja i razgovora (intervjua) Komisija utvrđuje rang listu kandidata prema ukupnom broju ostvarenih bodova na testiranju i razgovoru (intervjuu).

Komisija čelniku tijela dostavlja izvješće o provedenom postupku koje potpisuju svi članovi Komisije. Uz izvješće se prilaže rang lista kandidata prema ukupnom broju bodova ostvarenih na testiranju i razgovoru (intervjuu).

O prijmu u državnu službu izabranog kandidata općinski državni odvjetnik donosi rješenje koje će biti dostavljeno svim kandidatima javnom objavom na web-stranici Državnog odvjetništva Republike Hrvatske (www.dorh.hr) i Ministarstva pravosuđa, uprave i digitalne transformacije (<https://mpudt.gov.hr>). Dostava se smatra objavljenom istekom osmog dana od dana javne objave na web-stranici Ministarstva pravosuđa, uprave i digitalne transformacije.

Svi kandidati prijavljeni na oglas imaju pravo uvida u dokumentaciju koja se odnosi na taj oglas. Kandidat koji je pristupio testiranju ima pravo protiv rješenja o prijmu izabranog kandidata izjaviti žalbu Odboru za državnu službu putem Općinskog državnog odvjetništva u Dubrovniku u roku od 15 dana od dana dostave rješenja.

4. PRAVNI I DRUGI IZVORI ZA PRIPREMANJE KANDIDATA ZA PISANU PROVJERU ZNANJA

- Ustav Republike Hrvatske (Narodne novine, broj 56/90, 135/97, 08/98, 113/00, 124/00, 28/01, 41/01, 55/01, 56/10, 85/10 i 05/14)

- Zakon o državnom odvjetništvu (Narodne novine, broj 67/18 i 21/22)

- Poslovnik državnog odvjetništva (Narodne novine, broj 128/19)

OPĆINSKI DRŽAVNI ODVJETNIK

Ante Vetma